**Divina Tragedie - Cântul XIII**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe ei, dă, Doamne, o Mineriadă!

Că din "nimica" mi-au făcut probleme,

Stârnind furtuni ce-n mine dau să cadă

Şi nu găsesc scăpare. Şi nici vreme

Să-ncerc a "repara" ce se mai poate,

Pe vârful ăsta-mpodobit cu steme.

Cu "sacul" meu, din care n-am ce scoate,

Pornit de pe tărâmuri geto-dace,

Eu, pe "Olymp", sunt doar o vietate!

Dar vremile şi „forţele” rapace,

Cu sprijin dat de Unităţi Terestre,

Stau gata să apese pe trăgace.

-„Vrei să mă vezi în "dungi" şi cu "căpestre"?

Vrei, iar, să-mi fie viaţa târnuită?

Salvează-mă, oriunde-ai fi, Maestre!

Sunt un fitil aprins, la dinamită!

Ce pot să fac să mă revăd afară,

Amestecat în „gloata parazită”?!

Maestre, nu-ţi fă neamul de ocară!

Nu mă lăsa căzut pe cazemată!...

Maestreee!... Unde eşti?... că mă omoară!”...

Ca din neant, o mână îngheţată,

Se-ntinse salvatoare, ca o punte,

Din ce-am intrat, afară să mă scoată.

-„Copile, îţi văd pletele cărunte;

Cum de-ai ajuns în „Marea Adunare”?

Doar ţi-am spun clar: să nu te urci pe munte!

Acum mă chemi? Ajuns la disperare?!

Credeai că ai să dai peste-o nuntire?

"Nuntirea" era gata să te-omoare!”

Şi, strâns în chingi, mă trase spre ieşire,

Fără să-i pese de ce zic „geambaşii”

Tocmiţi de noua/veche „rânduire”.

-„Grăbeşte-te, să nu scăpăm "luntraşii"!”

Şi-n urma lui, prin liniştea morbidă,

– Mergând docil şi numărându-mi paşii –

Ca un portal ce sta să se deschidă,

O cale apăru: marcând limanul

Ce m-atragea în lumea translucidă...

Pe trup, de frig, îmi tremura sumanul,

Când vorbe mă-ncolţiră, fracturate:

-„Fii pregătit... te-aşteaptă... "Veteranul"!”...

Dintr-un Nimic, ajuns Enormitate –

Mă prinse-n fibra lui congenitală,

Un Timp ce refuza să se dilate,

Să pot da piept cu „Umbra Genială”...

-„Adus-ai, cum ţi-am ordonat, Armura -

Pavăza mea, în "treaba capitală"?”

Ghicind, ca din ghioc, încurcătura,

În care mă băgasem fără vrere,

Voiam să ţip, dar nu mă ţinea gura!

Cu ultima fărâmă de putere,

I-am strecurat, ca hoţii, cea desagă,

Să las în urmă visele-himere!

Iluzie deşartă! Din zănoagă,

Mă-nlănţuia o Mare nevăzută,

Golindu-mă de gânduri şi de vlagă.

-„Maestre, calea mi-e contrafăcută

De-o vrere care, grav, mă cumpăneşte.

Ajută-mă, nu mă lăsa-n derută!”

-„Ce-aveai în sac, de zaci ca prins în cleşte?”

-„Mănuşile,... mantaua... şi-o cagulă”...

Ca áripa furtunii care creşte,

Vâltoarea mă cuprinse, nesătulă

– Un punct pierdut, prin spaţiu-n dilatare –

Intact să mă extragă din "celulă".

Un Univers se puse în mişcare –

Pasaj către o nouă dimensiune,

Târând un urlet după el: „Trădare!...

E-o instigare la "rebe-li-une"!

Te prind io, când mai treci pe-aci,... răcane!”...

Spre cinstea mea şi-a numelor străbune,

Timpul curgea pe vechile cadrane.

Condus de forţa pusă să m-ajute,

Eu lunecam spre lumile „umane”:

O umbră, printre „umbrele pierdute”.

Pe când, surprins de-atâtea revelaţii,

Mă minunam, de cele petrecute,

Văzui o mână scrijelind pe spaţii:

„IEŞIREA, NUMAI, PENTRU CINE POATE!”

-„Colega,... am ajuns... la destinaţii!”

Şi Fratele mă-mbrăţişă: ca frate,

Dorindu-mi să ne revedem cu bine,

Pe când mă voi vedea-n Eternitate...

Singur, cu cine să ţin sfat? Cu cine?!...

Prin noaptea ce dădea să se dezică,

Fără de glas, cu gândul la coline,

Mă scuturam de vremuri şi de frică:

Doamne, nu vezi, din neagra ignoranţă,

Un neam, precum un val, că se ridică?

Dacă-i vânjos şi plin de cutezanţă,

De ce-i menit să umble prin istorii,

Flămând şi gol şi fără de speranţă?

Cu câte-o ocnă, zilnic, în toţi porii,

Pe muche cât o să-l mai ţină ora?

Sătul de-atâtea sfaturi iluzorii,

Nu-i oare Timpul copt, să-şi joace Hora?...

Şi, din pustiul nopţii infidele,

Scăpate ca din mână de Pandora,

Pe cerul Ţării se iviră stele.

SFÂRȘIT